钦定古今图书集成/明伦汇编/官常典/第396卷 > 江公望
## 钦定古今图书集成/明伦汇编/官常典/第396卷 > 江公望

按《宋史》本传：“公望，字民表，睦州人。举进士，建中靖国
元年，由太常博士拜左司谏。时御史中丞赵挺之与
户部尚书王古用赦恩理逋欠，古多所蠲释，挺之劾
古倾天下之财以为私惠，公望以为天子登极大赦，
将与天下更始，故一切与民，岂容古行私惠于其间？
乃上疏曰：‘人君所以知时政之利病，人臣之忠邪，无
若谏官、御史之为可信；若挟情肆诬，快私忿以罔上
听，不可不察也。臣闻挺之与古论事每不相合，屡见
于辞气，怀不平之心，有待而发。俚语有之：私事官仇，
此小人之所不为，而挺之安为之，岂忠臣乎’？”又上疏
曰：“自哲宗有绍述之意，辅政非其人，以媚于己为同，
忠于君为异。一语不合，时学必目为流俗；一谈不侔
时事，必指为横议。借威柄以快私隙，必以乱君臣父
子之名分，感动人主，使天下骚然，泰陵不得尽继述
之美。元祐人才，皆出于熙宁、元丰培养之馀，遭绍圣
窜逐之后，存者无几矣。神考与元祐之臣，其先非有
射钩斩袪之隙也，先帝信仇人而黜之，陛下若立元
祐为名，必有元丰、绍圣为之对，有对则争兴，争兴则
党复立矣。陛下改元诏旨亦称‘思建皇极，盖尝端好
恶以示人，本中和而立政，皇天后土实闻斯言。今若
欲渝之，奈皇天后土何’！”内苑稍畜珍禽奇兽，公望力
言非初政所宜。它日入对，帝曰：“已纵遣之矣，惟一白
鹇畜之久”，终不肯去。先是，帝以柱杖逐鹇，鹇不去，乃
刻公望姓名于杖头，以识其谏蔡王似。府史以语言
疑似成狱，公望极言论救，出知淮阳军。未几，召为左
司员外郎，以直龙图阁知寿州。蔡京为政，编管南安
军。遇赦还家，卒。建炎中，与陈瓘同赠右谏议大夫。